Jabarkan Sejarah dari Sekolah Menengah Sains Sultan Mohamad Jiwa dalam bahasa melayu

Sekolah ini telah dinamakan bagi memperingati Almarhum Kebawah Duli Yang Maha Mulia Sultan Muhammad Jiwa Zainal Adilin Mu'adzam Shah II, Sultan Kedah ke-19. Baginda telah memerintah Kedah selama 68 tahun bermula dari 1710 hingga 1778. Baginda merupakan pengasas bandar Alor Setar dan telah memindahkan pusat pentadbiran kerajaan negeri Kedah pada masa pemerintahannya dari Kota Bukit Pinang ke Kota Setar. Banyak binaan bangunan kerajaan, istana lama dan warisan sejarah di Alor Setar dibina semasa pemerintahan baginda, antaranya Istana Kota Setar, Balai Besar, dan Balai Nobat.

SMSSMJ ditubuhkan pada tahun 1973 di bawah Rancangan Malaysia Kedua sebagai Sekolah Menengah Sains Kedah sebelum ditukar nama sebagai Sekolah Sultan Mohamad Jiwa pada 1984. Perasmian nama baru ini telah dibuat oleh Almarhum Kebawah Duli Yang Maha Mulia Sultan Abdul Halim Mu’adzam Shah, Sultan Kedah ke-28. Nama ini seterusnya ditukar menjadi Sekolah Menengah Sains Sultan Mohamad Jiwa pada 1997 dan kekal sehingga sekarang.

Disebabkan pada masa tersebut bangunan sekolah masih dalam proses pembinaan, maka kumpulan terawal pelajar sekolah ini telah ditumpangkan di beberapa buah sekolah lain iaitu di Perak, SMK Anderson dan SMJK Methodist Girls School, dan di Kedah, SMK Khir Johari, Sungai Petani.

Bangunan serta kompleks sekolah ini siap sepenuhnya dan mula diduduki pada tahun 1974. Sekolah ini memulakan operasinya dengan bilangan guru seramai 35 orang, 60 orang staf sokongan dan 454 orang murid. Perasmian sekolah ini telah berlangsung pada 6 November 1976.